Minister versoek rustigheid in BritsFoto: @bemol79/Twitter Nathi Mthethwa, die minister van polisie, het Dinsdag ŉ beroep op inwoners van die Brits-omgewing in Noordwes gedoen dat gemoedere moet kalmeer nadat twee inwoners Maandag glo deur die polisie tydens ŉ gewelddadige diensteleweringsbetoging doodgeskiet is. Mthethwa het in ŉ verklaring gesê die publiek het die grondwetlike reg om te betoog en hul stem dik te maak oor kwessies waarmee hulle ontevrede is. “Dié reg beteken egter nie dat hulle gewelddadig moet optree, eiendom beskadig of die polisie moet aanval en ander intimideer nie,” het Mthethwa gesê. Inwoners van Mothutlung naby Brits betoog sedert Sondag omdat hulle glo drie maande laas skoon drinkwater gehad het. Die betogers het ŉ pad met brandende bande versper en die polisie is ontbied om die betoging te monitor. Daar was glo ŉ skermutseling tussen die betogers en die polisie waarna die twee betogers doodgeskiet is. Mthethwa het gesê daar is nie ŉ “kultuur van straffeloosheid” in die polisie nie. “Ons kan die publiek verseker indien enige polisiebeampte skuldig bevind word, hulle die nodige gevolge sal dra.” Die onafhanklike polisie-ondersoekdirektoraat (Opod) ondersoek die saak. Intussen het Thandi Modise, die premier van Noordwes, die inwoners versoek om hulle volle samewerking aan Opod te gee tydens hul ondersoek. Lees ook: Ondersoek na twee sterf tydens betoging oor water